**Embargo 29.1.2025 klo 7**

**Kauppakamarikysely: Yritykset odottavat hallitukselta puoliväliriihessä uusia kasvua vauhdittavia päätöksiä (Pohjois-Karjalan tiedoin)**

Kauppakamarien alkuvuonna tehdyn talouskyselyn perusteella yritykset odottavat hallitukselta puoliväliriihessä huhtikuussa uusia kasvua vauhdittavia päätöksiä. Kyselyyn vastanneista yrityksistä 79 prosenttia (Pohjois-Karjalan yrityksistä 75,4 %) piti erityisen tärkeänä sitä, että verotuksen rakennetta muutetaan kasvuhakuisemmaksi. Työmarkkinoiden vapauttamista piti tärkeänä 53,2 prosenttia (Pohjois-Karjalan yrityksistä 56,9 %) vastaajista ja 40,2 prosenttia (Pohjois-Karjalan yrityksistä 35,4 %) nosti esiin osaavan työvoiman varmistamisen merkityksen. Yritykset saivat valita kolme tärkeintä osa-aluetta.

”Pohjois-Karjalassa pääomamarkkinoiden kehittäminen nousi kyselyyn vastanneissa yrityksissä tärkeämmäksi kuin valtakunnallisissa vastauksissa ollen 33,8 prosenttia (valtakunnallisesti 23,6 %). Pääomahuolto ja yritysrahoitus koetaan Pohjois-Karjalassa vastanneiden keskuudessa selvästi vaikeammaksi. Kasvun vauhdittamiseksi haluttaisiin uusia tuotteita rahoitukseen kuten myös yritysvakuuksiin, kertoo Pohjois-Karjalan kauppakamarin toimitusjohtaja Antti Toivanen”.

”Kyselyn perusteella yritykset odottavat hallitukselta nyt selkeitä, verotukseen, työmarkkinoiden vapauttamiseen ja työvoiman saatavuuteen liittyviä ratkaisuja, jotka toisivat kaivattua kasvua Suomeen”, sanoo Keskuskauppakamarin toimitusjohtaja Juho Romakkaniemi.

Kauppakamarien jäsenyrityksille suunnatussa kyselyssä selvitettiin, mitä uusia, kasvua vauhdittavia päätöksiä yritykset toivovat hallituksen tekevän kehysriihessä. Kysely tehtiin 8-10.1. ja siihen vastasi yli 1600 yritystä eri puolilta Suomea.

Kyselyn perusteella yritykset pitävät tärkeimpänä toimena verotuksen rakenteen muuttamista. Romakkaniemen mukaan verotuksen rakennetta tulisikin muuttaa paremmin talouskasvua tukevaksi siirtämällä verotuksen painopistettä kolmella miljardilla eurolla pois talouskasvun kannalta haitallisimmista veroista.

”Työn verotusta pitäisi keventää ja marginaaliverokantoja alentaa. Samalla osinkoverojärjestelmää tulisi uudistaa ja yritysten verotusta tulisi pienentää laskemalla yhteisöverokantaa Pohjoismaiden alhaisimmaksi”, Romakkaniemi sanoo.

Romakkaniemi muistuttaa, että yhteisöverokannan tasoa pidetään monissa verotusta koskevissa kilpailukykyvertailuissa keskeisenä ja helposti vertailtavana tekijänä.

”Vaikka yhteisöveron alentamisen vaikutuksista esimerkiksi investointeihin voidaan esittää erilaisia arvioita, on selvää, että sillä on merkittävä vaikutus Suomen kilpailukykyyn yritysten ja konsernien sijaintipaikkana. Siitä syystä Suomen yhteisöverokannan tavoitetaso tulisi asettaa Pohjoismaiden alimmaksi”, sanoo Romakkaniemi.

Yrityksiltä tukea työmarkkinoiden vapauttamiselle ja osaavan työvoiman varmistamiselle

Kyselyn mukaan 53,2 prosenttia yrityksistä pitää tärkeänä työmarkkinoiden vapauttamista ja 40,2 prosenttia nostaa esiin osaavan työvoiman varmistamisen merkityksen.

”Viime keväänä tekemämme talouskyselyn perusteella yrityksistä lähes 40 prosenttia kertoi, että hallituksen työmarkkinauudistukset lisäävät niiden investointihalukkuutta joko merkittävästi tai jonkin verran. Tämä signaloi sitä, että työmarkkinoiden vapauttamista on jatkettava ja samalla varmistettava, ettei osaajapula muodostu pullonkaulaksi”, toteaa Romakkaniemi.

Romakkaniemen mukaan nykyisen osaajapulan ja työmarkkinoiden jäykkyyden ratkaiseminen vaatii konkreettisia toimia, kuten työvoiman saatavuusharkinnan joustavoittamista sekä kansainvälisten osaajien houkuttelemista Suomeen rakentamalla työntekijöiden maahantulolle uusia väyliä.

”Pula osaavasta työvoimasta uhkaa muodostua Suomen talouden kasvun pullonkaulaksi. Lähes puolet yrityksistä kokee osaajapulan ongelmaksi, ja tilanne tiukentuu, kun kasvu lähtee vauhtiin. Kyseessä on jo krooniseksi muotoutunut haaste, joka johtuu maamme väestörakenteesta ja alhaisesta syntyvyydestä. Sen vuoksi tarvitaan pitkäjänteisiä ratkaisuja asian ratkaisemiseksi”, Romakkaniemi sanoo.

*Kauppakamarien talouskysely tehtiin 8-10.1.2025 ja siihen vastasi 1645 eri kokoista yritystä eri toimialoilta ympäri Suomen. Kyselyn aineisto on kerätty sähköpostitse kauppakamarien jäsenyrityksiltä ja siihen on voinut vastata vain yhden kerran jäsenyritystä kohden.*